
Rhagarweiniad
Mae’r Fframwaith Moesegol yn cyflwyno’r safonau moesegol disgwyliedig ar gyfer aelodau BACP.
Mae pob aelod o BACP a phawb sydd wedi cofrestru gyda BACP wedi ymrwymo i lynu wrth y Fframwaith Moesegol sy’n cynnwys tair adran:  
A. Gweithio’n foesegol mewn perthnasoedd
B. Egwyddorion moesegol
C. Cyfrifoldebau craidd
Mae’r aelodau yn deall y gallai ein cofrestriad gyda BACP fod mewn perygl os na fyddwn yn cyflawni’r ymrwymiadau a geir yn y fframwaith hwn. Rydym wedi ymrwymo i ddefnyddio’r tair adran hyn i lywio ein penderfyniadau, ac i esbonio’r rhesymau dros ein gwaith a’n penderfyniadau moesegol wrth ymarfer ein rôl broffesiynol.



Dan y Fframwaith Moesegol, mae’r aelodau yn ymrwymo i gydweithio â’r bobl sy’n defnyddio ein gwasanaethau proffesiynol, pan fydd hynny’n bosibl ac yn briodol, ac i roi cyfrif am ein proses o wneud penderfyniadau moesegol trwy ddarparu’r rhesymau dros y penderfyniadau hynny.

Pwy ddylai ddefnyddio’r Fframwaith Moesegol?
1. Bwriedir i’r fframwaith gael ei ddefnyddio gan holl aelodau BACP yn sail i’w holl berthnasoedd a’u gwaith proffesiynol yn y proffesiynau cwnsela, gan gynnwys gwaith gyda chleientiaid a defnyddwyr gwasanaeth, gwaith goruchwylio, hyfforddiant ac ymchwil. Rhaid i’r aelodau gynnal enw da’r proffesiwn ym mhob gweithred a pherthynas, felly byddant yn ymrwymo hefyd i gynnal yr egwyddorion, y cyfrifoldebau a’r perthnasoedd moesegol a gyflwynir yn y Fframwaith Moesegol yn eu perthynas â’u cydweithwyr, gweithwyr proffesiynol eraill, BACP a’r cyhoedd. 
Dylai’r fframwaith gael ei ddefnyddio gan y canlynol: ymarferwyr (cwnselwyr, seicotherapyddion, a hyfforddwyr ar bob lefel o aelodaeth) sy’n gweithio’n uniongyrchol gyda chleientiaid, goruchwylwyr, hyfforddwyr, aelodau sefydliadol, cyrsiau a gwasanaethau a achredir gan BACP neu sy’n darparu cymwysterau a gymeradwyir gan BACP, neu aelodau sy’n defnyddio sgiliau cwnsela yn eu gwaith.

2. Bydd Paneli Ymddygiad Proffesiynol BACP yn defnyddio’r Fframwaith Moesegol yn bwynt cyfeirio ar gyfer y safonau a ddisgwylir gan yr aelodau, er mwyn llywio’r broses o wneud penderfyniadau wrth ystyried cwynion yn erbyn aelod.
Defnyddio’r Fframwaith Moesegol
Mae tair prif adran i’r Fframwaith Moesegol, a bydd angen ystyried a defnyddio pob un i lywio eich penderfyniadau. Dyma’r adrannau dan sylw:
1. Gweithio’n foesegol mewn perthnasoedd: Mae’r adran hon yn rhoi ychydig o gyd-destun i’r Fframwaith Moesegol ac yn esbonio ystyr gweithio’n foesegol mewn perthnasoedd. Mae’n cynnig arweiniad ar ddatblygu sail resymegol ar gyfer gwneud penderfyniadau moesegol a dylid ei defnyddio ochr yn ochr â’r Egwyddorion moesegol a’r Cyfrifoldebau craidd i lywio gwaith ymresymu a gwneud penderfyniadau moesegol. 
   
2. Egwyddorion moesegol: yr egwyddorion hyn sy’n darparu sylfaen ar gyfer holl adrannau’r Fframwaith Moesegol.

3. Cyfrifoldebau craidd: mae’r cyfrifoldebau hyn yn cyfeirio at egwyddorion hanfodol ymarfer da sy’n darparu sylfaen ar gyfer gwasanaeth proffesiynol sy’n ddiogel, yn ennyn ymddiriedaeth ac yn parchu eraill.  
Yn y Fframwaith Moesegol hwn, mae’r pwyslais ar y canlynol:
· gweithio’n foesegol mewn perthnasoedd, 

· gwneud penderfyniadau moesegol a 

· gallu egluro’r rhesymau moesegol dros unrhyw benderfyniad a wnaed.
Cefnogir y Fframwaith Moesegol gan adnoddau Moeseg mewn Ymarfer (Ethics in Practice) a Hanfodion Moesegol (Ethics Essentials) ac adnoddau ategol eraill, sy’n cynnig rhagor o wybodaeth i gefnogi’r aelodau yn eu prosesau penderfynu, rhesymu ac ymarfer moesegol.

Gweithio’n foesegol mewn perthnasoedd
Mae gweithio’n foesegol a gwneud penderfyniadau moesegol yn rhan annatod o bob perthynas, gan gynnwys perthnasoedd proffesiynol yn y proffesiynau cwnsela. Fel aelodau o BACP, rydym wedi ymrwymo i ystyried moeseg wrth wneud penderfyniadau yn ein holl gyd-destunau gwaith ac i ystyried goblygiadau ein gweithredoedd y tu allan i’n perthnasoedd proffesiynol, gan sicrhau nad ydym yn dwyn anfri ar y proffesiwn. Rhaid i ni gydweithio â’r bobl sy’n defnyddio ein gwasanaethau, lle bydd hynny’n bosib ac yn briodol, er mwyn penderfynu ar gamau gweithredu sy’n hybu tegwch, cydraddoldeb a chyfiawnder. Rhaid i ni sicrhau bod moeseg yn rhan annatod o’n holl berthnasoedd mewn modd sy’n parchu pob parti, gan gynnwys ni ein hunain.	Comment by Rhodri Evans: “pob unigolyn” – every individual?
“pob rhanddeiliad” – “every stakeholder???
Rhaid i ni hefyd weithio mewn ffyrdd sy’n rhoi sylw i’r Egwyddorion moesegol (adran B), ac yn cyd-fynd â’n Cyfrifoldebau craidd (adran C), sy’n sail ar gyfer y Fframwaith Moesegol hwn. 
Rhaid i ni allu esbonio’r rhesymau y tu ôl i’r penderfyniadau a wnaed a’r camau a gymerwyd, a chyfiawnhau’r ffordd o weithredu a gynllunnir i’r dyfodol, gan gynnwys angen posibl am ymateb i ddigwyddiadau annisgwyl. I wneud hynny, mae angen i ni amlygu’r ffactorau sy’n llywio ein proses o wneud penderfyniadau a dangos, lle bynnag y bo modd, fod penderfyniadau wedi cael eu gwneud ar y cyd â’r bobl yr effeithir arnynt, i’r graddau yr oedd yn bosibl.
O ran ei natur, mae gwaith cwnsela, seicotherapi, coetsio, goruchwylio a hyfforddi yn aml yn ansicr, yn anrhagweladwy, ac yn anodd ei ragfynegi a’i lywio. Yn aml, nid oes atebion ‘cywir’ neu ‘anghywir’. Mae angen gwneud penderfyniadau a chymryd camau gyda’r bwriad o sicrhau tegwch, cydraddoldeb a chyfiawnder bob amser, yn unol â’r Fframwaith Moesegol hwn.


Sail resymegol ar gyfer gwneud penderfyniadau moesegol 
Fel aelodau, gallwn weithio mewn sawl ffordd gyda’r bobl sy’n defnyddio ein gwasanaethau er mwyn gwneud penderfyniadau fesul achos. Rhaid i ni allu cynnig sail resymegol i esbonio ein rhesymau, a disgrifio’r ffactorau mewnol ac allanol a lywiodd y penderfyniadau a wnaed, a’r camau a gymerwyd; megis y canlynol, ond heb eu cyfyngu i hynny o reidrwydd:
· [bookmark: _Int_hygcE0gu]Ffactorau mewnol a allai gynnwys elfennau penodol, megis oed, diwylliant, rhywedd, anabledd, rhywioldeb, cred grefyddol, hil neu ethnigrwydd, yn ogystal â natur y gwaith a gyflawnir, cyd-destun y gwaith, a’r contract y cytunwyd arno. Gallent hefyd gynnwys yr egwyddorion moesegol sy’n sail i’r gwaith, megis tryloywder a gonestrwydd, ac unrhyw gamau a gymerwyd neu y cytunwyd arnynt o ran gwneud penderfyniadau ar y cyd.  

· Ffactorau allanol, sef y ffactorau sydd y tu allan i’r berthynas ond a allai ddylanwadu arni, neu y gallai penderfyniadau a wneir yn y berthynas effeithio arnynt. Gallai hynny gynnwys y rhwymedigaethau a’r dyletswyddau cyfreithiol cyffredinol sy’n rhwymo’r aelod, cyd-destun y gwaith, y bobl eraill sy’n ymwneud â’r mater, megis teulu, ffrindiau a gwasanaethau eraill (yn achos gwaith gyda chleient), neu ddisgwyliadau’r sefydliad a gofynion pob darn o waith, er enghraifft.
Mae angen i’n sail resymegol ar gyfer gwneud penderfyniadau moesegol gynnwys atebion i’r cwestiynau canlynol:
1. Beth yw’r materion moesegol?

2. Pa gamau a gymerir, os o gwbl, i gynnwys yr unigolyn y bydd y penderfyniad yn effeithio arno/arni (cleient, unigolyn dan oruchwyliaeth, hyfforddai, sefydliad, cyfranogwr ymchwil, er enghraifft) yn y broses o wneud penderfyniadau? Os na wneir hynny, neu os na fydd hynny’n bosibl, beth yw’r rheswm am hynny?

3. Pa ffactorau mewnol perthnasol a ystyriwyd yn ystod y broses o wneud penderfyniadau? Sut byddant yn effeithio ar y penderfyniad a wneir?

4. Pa ffactorau allanol perthnasol a ystyriwyd yn ystod y broses o wneud penderfyniadau? Sut byddant yn effeithio ar y penderfyniad a wneir?

5. Pa benderfyniad(au) a wnaed a pha gamau a gymerwyd? Beth oedd canlyniad hynny? A oeddent yn cyd-fynd â’r Egwyddorion moesegol a’r Cyfrifoldebau craidd a gyflwynir yn y Fframwaith Moesegol?

6. Sut cafodd y broses ei hadolygu a phwy oedd yn rhan o hynny?

Gall datblygu sail resymegol gan ddefnyddio’r cwestiynau hyn a chwestiynau perthnasol eraill fod yn ddefnyddiol wrth lywio trafodaethau gydag eraill, megis goruchwylwyr a rheolwyr. 
Wrth gadw cofnod o’ch sail resymegol, rhaid i chi fod yn ymwybodol bob amser o’ch dyletswyddau o ran cyfrinachedd a’r rhwymedigaethau ehangach o ran diogelu data. 
[Type here]

[Type here]


Efallai y bydd adegau hefyd pan fydd gofyn rhannu’r sail resymegol hon ag eraill, a rhaid cofnodi hynny hefyd mewn modd sy’n cyd-fynd ag arfer da o ran cadw cofnodion, gyda digon o fanylion i ddisgrifio’r penderfyniadau a wnaed a’r camau a gymerwyd.
5


8


7


Proses gydweithredol
Mae proses gydweithredol yn elfen sylfaenol o bob ymarfer a phroses gwneud penderfyniadau moesegol mewn gwaith cwnsela, seicotherapi, coetsio, goruchwylio a hyfforddi. Mae cydweithio, gan ystyried hunaniaeth ac amrywiaeth, yn golygu cymryd camau bwriadol i liniaru dylanwadau niweidiol posibl ac anghydraddoldeb rhwng pobl. Gall fod angen cydweithio mewn amrywiaeth o sefyllfaoedd, gan gynnwys cydweithio er mwyn penderfynu sut i ymgymryd â darn o waith.
Wrth i ni ddatblygu ein sail resymegol ar gyfer gwneud penderfyniadau moesegol fel y nodwyd uchod, gallwn ddefnyddio’r camau ychwanegol hyn i gefnogi ymhellach ein penderfyniadau moesegol ar y cyd: 
1. Ystyried a allech ac a ddylech drafod y mater moesegol gyda’r unigolyn a fydd neu a allai deimlo effaith y penderfyniad (er enghraifft cleient, unigolyn dan oruchwyliaeth, hyfforddai, sefydliad), gan gynnwys ffactorau allweddol megis unrhyw gamau y gallai fod angen i ni eu cymryd. (Darllenwch yr ‘Adegau pan na ellir cydweithio’ isod i gael arweiniad pellach.)
2. Gwrando ar safbwynt yr unigolyn ac unrhyw bryderon sydd ganddynt.

3. Myfyrio’n bersonol ar y mater moesegol, ei drafod gyda goruchwyliwr neu gydweithiwr, fel y bo’n briodol ac os bydd amser i wneud hynny.

4. Ystyried unrhyw ddyletswyddau cyfreithiol, contractiol neu sefydliadol a all fod gennym a sut dylid cymhwyso’r Cyfrifoldebau craidd a’r Egwyddorion moesegol a gyflwynir yn y fframwaith hwn.	Comment by Rhodri Evans [2]: cytundebol

5. Adolygu ac amlygu’r gwersi a ddysgwyd, gan gynnwys cofnodi’r penderfyniadau a wnaed (ynghyd â’r rhesymau drostynt) a’r camau a gymerwyd.
Rhaid cofnodi a chytuno’n glir ar y trafodaethau ynghylch gwneud penderfyniadau ar y cyd rhyngom ni ac eraill sy’n rhan o’r penderfyniadau hynny. Bydd hynny’n cefnogi tryloywder ac atebolrwydd yn ein gwaith ac yn ein helpu i fynegi’r sail resymegol dros y penderfyniadau a wnaed a’r camau a gymerwyd. 


Adegau pan na ellir cydweithio 
Efallai y bydd adegau pan na ellir cydweithio, oherwydd ffactorau dros dro a ffactorau parhaol, a phan fydd angen cyflawni cyfrifoldebau statudol, gan gynnwys y canlynol (ond heb eu cyfyngu i hynny o reidrwydd):
· Gallai ffactorau dros dro gynnwys materion sy’n ymwneud â galluogrwydd yr unigolyn, gan gynnwys trallod iechyd meddwl, risg, oedran, dealltwriaeth a pharodrwydd yr unigolyn i fod yn rhan o drafodaeth gydweithredol. 

· Gallai ffactorau parhaol gynnwys y cyd-destun (er enghraifft lle mae’r gyfraith yn cyfyngu ar weithredoedd yr unigolyn neu ei allu i wneud penderfyniadau), neu
gyfrifoldebau statudol lle bydd rhoi gwybod am bryderon, e.e. am resymau diogelu, yn ofynnol o dan y gyfraith.

· Gallai dewisiadau personol pobl eraill gynnwys adegau pan na fydd y bobl sy’n gweithio gyda ni yn dymuno cydweithio.

· Contractau a chyd-destun y gwaith – trwy gymhwyso’r Fframwaith Moesegol hwn rydym yn ymrwymo i gydweithio, ond efallai y bydd adegau pan fydd ein contractau gwaith, neu gyd-destun ein gwaith, yn gwahardd cydweithio yn benodol. Yn yr achosion hynny, bydd angen cadw cofnod clir o’r rhesymau.


Egwyddorion moesegol
Mae’r egwyddorion moesegol yn ymwneud ag elfennau o waith y proffesiynau cwnsela sy’n hwyluso ac yn galluogi’r berthynas ar lefel proses. Mae modd defnyddio’r egwyddorion hyn ochr yn ochr ag adran Gweithio’n foesegol mewn perthnasoedd ac adran Cyfrifoldebau craidd y Fframwaith Moesegol, i’n galluogi i ffurfio sail resymegol foesegol a gwneud penderfyniadau moesegol yn ein hymarfer.
Mae’r egwyddorion sy’n sail i’r holl wasanaethau therapiwtig fel a ganlyn:
· Cyfrinachedd: Cadw’r holl wybodaeth a rennir yng nghyd-destun ein gwaith yn breifat, a’i datgelu â chydsyniad y defnyddiwr gwasanaeth yn unig, neu pan fydd y datgeliad yn ofynnol neu wedi’i ganiatáu o dan y gyfraith, neu fel y nodwyd yn y Cyfrifoldebau craidd. 

· Gonestrwydd: Dweud y gwir.

· Tryloywder: Sicrhau bod pobl yn gwbl ymwybodol o’r gwasanaethau a gynigir, cymwysterau’r bobl sy’n cynnig y gwasanaeth, unrhyw newidiadau i’r gwasanaeth a ddarperir ac unrhyw risgiau, manteision a dewisiadau amgen a all fod ar gael.

· Peidio ag achosi niwed: Peidio ag achosi niwed i’r bobl sy’n defnyddio ein gwasanaethau. Mae hynny’n cynnwys osgoi gweithredoedd a allai achosi niwed corfforol, seicolegol neu emosiynol.

· Lles pennaf: Gweithredu er lles pennaf y rhai sy’n defnyddio ein gwasanaethau trwy hyrwyddo eu llesiant a chymryd camau cadarnhaol i’w helpu a blaenoriaethu eu hanghenion.

· Parch: Parchu hawl y rhai sy’n defnyddio ein gwasanaethau i wneud eu penderfyniadau eu hunain a chefnogi eu gallu i weithredu’n annibynnol, lle bynnag y bo modd.

· Tegwch: Trin pob cleient yn deg ac yn unol â rhwymedigaethau’r ddeddf cydraddoldeb gan ddarparu mynediad teg a chynhwysol at wasanaethau.

· [bookmark: _Int_8LPdC7t2]Atal gorthrwm: Bod yn ymwybodol o’r dylanwadau mewn perthnasoedd, sicrhau na fydd unrhyw anghydbwysedd pŵer yn lleiafrifo neu’n gwthio unigolyn i’r cyrion, neu’n agor i drws i hynny.

· Ymddiriedaeth: Sicrhau bod ein holl weithredoedd yn seiliedig ar ymrwymiad i hybu ymddiriedaeth, ac yn cael eu llywio gan hynny.

· Cydweithio: Gweithio mewn partneriaeth â phobl, lle bynnag y bo modd, er mwyn cytuno ar ffordd o gydweithio.

· Cydymdeimlad: Sicrhau bod cydymdeimlad a charedigrwydd yn elfennau creiddiol o’n holl waith.

· Uniondeb: Bod yn dryloyw ac yn egwyddorol wrth ymwneud ag eraill.
Mae’r egwyddorion hyn yn rhan annatod o adrannau Cyfrifoldebau craidd a Gweithio’n foesegol mewn perthnasoedd y Fframwaith Moesegol ac wedi’u llywio ganddynt. 

Cyfrifoldebau craidd 
Mae’r Cyfrifoldebau craidd yn cyfeirio at egwyddorion sylfaenol arfer da sy’n hanfodol i sicrhau bod gwasanaethau proffesiynol yn rhai diogel, yn dangos parch ac yn ennyn ymddiriedaeth. Mae angen defnyddio’r Cyfrifoldebau craidd hyn, ynghyd â’r adrannau o’r Fframwaith Moesegol ar Egwyddorion moesegol a Gweithio’n foesegol mewn perthnasoedd, i wneud penderfyniadau moesegol yn ein hymarfer.
Fel aelodau o BACP, rhaid i ni wneud y canlynol:
1. Meithrin perthnasoedd priodol.
2. Cadw ein hunain a’r rhai sy’n defnyddio ein gwasanaethau proffesiynol yn ddiogel.
3. Deall ein cyfrifoldebau cyfreithiol a phroffesiynol a gweithredu arnynt.
4. Cyflwyno gwasanaethau o’r safon broffesiynol ddisgwyliedig.
1. Meithrin perthnasoedd priodol 
Byddwn ni’n:
1.1 Trin pobl â pharch 
I gyflawni hyn yn ein rôl broffesiynol, rhaid i ni wneud y canlynol:
a) gweithio mewn partneriaeth â phobl i benderfynu sut byddwn ni’n cydweithio.

b) sicrhau cywirdeb a pharch ym mhob cyfathrebu.

c) peidio â chamddefnyddio ein sefyllfa trwy fanteisio’n annheg ar bobl.

d) gwneud addasiadau rhesymol a sicrhau bod y gwasanaethau a ddarperir yn deg ac yn ddiduedd.

e) cynnal hawl pobl i urddas, parch a chydraddoldeb.

f) osgoi rhagdybio pobl, gan gydnabod amrywiaeth a dewis unigol.

g) trin cydweithwyr, gweithwyr proffesiynol eraill, BACP a’r rhai sy’n defnyddio ein gwasanaethau yn garedig, yn gwrtais a dangos parch tuag atynt.
 

1.2 Rhoi’r wybodaeth angenrheidiol i bobl wneud dewisiadau am eu gwaith gyda ni 
I gyflawni hyn, rhaid i ni wneud y canlynol:
a) bod yn onest am ein gwaith a darparu gwybodaeth eglur a chywir am y gwasanaethau a gynigir, lefel ein cymwysterau, ein profiad a’n gallu i ymgymryd â’r gwaith.

b) rhoi cofnod o’n cytundeb gwaith i bobl.
1.3 Pennu a chynnal ffiniau proffesiynol a phersonol priodol 
I gyflawni hyn, rhaid i ni wneud y canlynol: 
a) osgoi unrhyw berthnasoedd deuol neu luosog a allai achosi niwed.

b) parchu ffiniau personol pobl.

c) peidio â meithrin perthnasoedd rhywiol â chleientiaid, gweithwyr o dan oruchwyliaeth, hyfforddeion na chyfranogwyr ymchwil, nac ymddwyn mewn modd rhywiol tuag atynt.

d) [bookmark: _Int_EJHzD0Xu]gosod ffin eglur rhwng ein cyfrifon personol a phroffesiynol digidol ac ar y cyfryngau cymdeithasol a sicrhau wrth gyfathrebu’n gyhoeddus, boed yn bersonol neu’n broffesiynol, ein bod yn adlewyrchu’r egwyddorion moesegol a gyflwynir yn y Fframwaith Moesegol hwn

e) peidio ag ymddwyn mewn modd a allai ddwyn anfri ar y proffesiwn.

1.4 Cydweithio i ddatrys heriau neu gyfyng-gyngor moesegol 
I gyflawni hyn, rhaid i ni allu dangos: 
a) pan fydd materion moesegol yn codi, bod penderfyniadau wedi cael eu gwneud ar y cyd â’r rhai sy’n gweithio gyda ni, pan fydd hynny’n briodol (ac eithrio pan na fydd modd cydweithio, fel y nodir yn adran A). 

b) ein bod yn delio’n brydlon ag unrhyw faterion moesegol sy’n codi.

c) ein bod yn ymgynghori’n rheolaidd â’n goruchwyliwr ynghylch unrhyw her neu gyfyng-gyngor moesegol.

d) ein sail resymegol a’n rhesymau, gan gynnwys y camau a gymerwyd i ddatrys yr heriau neu’r cyfyng-gyngor.



2. Cadw ein hunain, ein cydweithwyr a’r rhai sy’n defnyddio ein gwasanaethau yn ddiogel 
Byddwn yn: 
2.1 Cymryd ein diogelwch personol a diogelwch y rhai sy’n gweithio gyda ni i ystyriaeth 
I gyflawni hyn, rhaid i ni wneud y canlynol:
a) sicrhau ein bod yn gymwys i weithio gyda’r bobl sy’n defnyddio ein gwasanaeth.

b) sicrhau bod mannau cyfarfod wyneb yn wyneb, digidol, ac o bell yn fannau preifat lle na cheir ymyrraeth.

c) cymryd cyfrifoldeb am ein diogelwch personol ein hunain.

d) gweithio mewn partneriaeth â phobl i ystyried eu hanghenion diogelwch personol pan fyddant yn cyrchu ein gwasanaethau.

e) asesu risg unrhyw offeryn deallusrwydd artiffisial (AI), offeryn digidol neu blatfform ar-lein, cyn eu defnyddio. Gallu dangos ein bod:

I. yn gymwys i ddefnyddio’r offeryn neu’r platfform.

II. yn deall sut mae’r data’n cael eu trin a’u cadw, ac unrhyw risgiau o ran cyfrinachedd, a’n bod wedi lliniaru unrhyw risgiau cysylltiedig i’r graddau y mae hynny’n bosibl.

III. yn onest ac yn dryloyw â phobl ynghylch ein defnydd o AI, offer digidol a phlatfformau ar-lein, a’r manteision a’r peryglon sy’n gysylltiedig â’u defnyddio.

IV. wedi sicrhau cydsyniad gwybodus y rhai sy’n defnyddio ein gwasanaethau cyn mewnbynnu eu data personol i offer digidol neu AI.

V. heb ildio nac allanoli penderfyniadau i offer AI. Byddwn yn dal i fod yn gyfrifol am werthuso allbwn AI yn feirniadol ac yn gyfrifol am unrhyw benderfyniadau dilynol a wneir ar sail cyngor neu awgrymiadau AI.  

2.2 Bod yn onest ac yn dryloyw gyda’r rhai sy’n defnyddio ein gwasanaethau am unrhyw beth sydd heb weithio yn unol â’r bwriad yn ein gwaith ar y cyd 
I gyflawni hyn, rhaid i ni wneud y canlynol:
a) cynnig esboniad llawn a phrydlon o’r hyn a ddigwyddodd, gan gynnwys yr effeithiau tebygol ac ymddiheuro i’r unigolyn neu’r unigolion yr effeithiwyd arnynt.

b) gweithredu’n brydlon i gyfyngu’r niwed a bodloni unrhyw rwymedigaethau cyfreithiol.
2.3 Cynnal ein hiechyd a’n llesiant 
I gyflawni hyn, rhaid i ni wneud y canlynol:
a) monitro ein hanghenion iechyd corfforol a seicolegol ac ymateb iddynt.

b) sicrhau ein bod yn ddigon cydnerth i weithio gyda’r bobl sy’n defnyddio ein gwasanaethau.

c) ceisio gwasanaethau a chymorth gan weithwyr proffesiynol sydd â chymwysterau a phrofiad priodol yn ôl y galw.
2.4 Gweithredu’n briodol i amddiffyn pobl rhag niwed 
I gyflawni hyn, rhaid i ni wneud y canlynol: 
a) derbyn hyfforddiant digonol a rhoi’r holl bolisïau a gweithdrefnau diogelu angenrheidiol ar waith i amddiffyn plant, pobl ifanc ac oedolion sy’n wynebu risg.

b) sicrhau bod y rhai sy’n defnyddio ein gwasanaethau yn cael mynediad at fanylion ein polisïau a’n gweithdrefnau diogelu, a manylion cyswllt y sawl y dylid gysylltu â nhw os bydd pryderon ganddynt.

c) deall ein rhwymedigaethau cyfreithiol i ddatgelu pryderon diogelu a rhannu gwybodaeth os credwn fod pobl mewn perygl o ddioddef niwed difrifol uniongyrchol, yn unol â’r rhwymedigaethau cyfreithiol hynny a’n polisïau ein hunain.

d) peidio â cheisio newid nac atal cyfeiriadedd rhywiol a/neu hunaniaeth rhywedd y rhai sy’n defnyddio ein gwasanaethau. Mae hynny’n cynnwys peidio â cheisio newid nac atal eu mynegiant rhywedd a/neu eu cyfeiriadedd rhywiol 
3. Deall ein cyfrifoldebau cyfreithiol a phroffesiynol a gweithredu arnynt 
Byddwn yn: 
3.1 Diogelu cyfrinachedd a phreifatrwydd y rhai sy’n cyrchu ein gwasanaethau 
I gyflawni hyn, rhaid i ni wneud y canlynol: 
a) parchu hawliau pobl i breifatrwydd a chyflawni ein dyletswydd i gadw’r wybodaeth a rennir yn gyfrinachol. 

b) deall a chydymffurfio â’r holl gyfrifoldebau diogelu data yn y wlad lle’r ydym yn ymarfer, er enghraifft, yn achos y Deyrnas Unedig, byddai hynny’n cynnwys Deddf Diogelu Data 2018 a Rheoliad Cyffredinol y Deyrnas Unedig ar Ddiogelu Data (GDPR y DU). 

c) meddu ar hysbysiad preifatrwydd clir a hygyrch sy’n amlinellu’r holl wybodaeth allweddol, gan gynnwys sut bydd data personol yn cael eu casglu, eu defnyddio, eu cadw a’u diogelu yn unol â’r deddfau perthnasol ynghylch diogelu data, gan gynnwys yr hawliau sydd gan bobl mewn perthynas â’r data hynny. 

d) rhoi gwybodaeth glir i bobl yn ein hysbysiad preifatrwydd. Sicrhau bod defnyddwyr ein gwasanaethau yn ymwybodol o unrhyw gyfyngiadau rhagweladwy ar gyfrinachedd, gan gynnwys unrhyw rwymedigaethau cyfreithiol i ddatgelu gwybodaeth, a’r defnydd o systemau, platfformau neu offer storio digidol a allai fonitro neu gasglu data, ac yn cydsynio â hynny.
3.2 Cadw cofnodion priodol 
I gyflawni hyn, rhaid i ni sicrhau bod y cofnodion: 
a) yn ffeithiol, yn ddigonol ac yn berthnasol i’r math o wasanaeth a gynigir.

b) yn cael eu cadw mewn modd diogel sy’n cydymffurfio â’r gofynion diogelu data yn y wlad lle cedwir y cofnodion.

c) yn cynnwys pob cyfathrebu, nodyn a gwybodaeth arall am y cleientiaid neu’r defnyddwyr gwasanaeth sy’n gweithio gyda ni a gedwir fel rhan o’n cofnodion gwaith.
3.3 Gweithredu yn unol â’n cyfrifoldebau i roi gwybod am bryderon diogelu a throseddau difrifol 
I gyflawni hyn, rhaid i ni wneud y canlynol: 
a) sicrhau ein bod ni’n ymwybodol o’r rhwymedigaethau cyfreithiol yn y wlad lle darperir y gwasanaethau proffesiynol ac yng ngwlad breswyl y rhai sy’n defnyddio ein gwasanaethau, ac yn cydymffurfio â nhw, yn enwedig mewn perthynas â’r canlynol: 

I. cam-drin plant
II. pryderon ynghylch diogelu
III. risg hunanladdiad
IV. troseddau difrifol. 

b) cofio y gall ein rhwymedigaethau cyfreithiol amrywio yn dibynnu ar yr awdurdodaeth y darparwn y gwasanaethau ynddi. 

c) rhoi adroddiadau i’r awdurdodau priodol pan fydd angen, yn unol â’n rhwymedigaethau cyfreithiol. 
3.4 Bod yn gyfrifol yn ariannol 
I gyflawni hyn, rhaid i ni wneud y canlynol:
a) sicrhau ein bod ni’n ymwybodol o’r rhwymedigaethau treth yn y wlad lle darperir y gwasanaethau proffesiynol, gan gynnwys y gofynion o ran rhoi adroddiadau, ac yn cydymffurfio â nhw. Bod yn ymwybodol y gall y rhwymedigaethau amrywio yn dibynnu ar y wlad yr ydym yn gweithio ynddi.
 
b) rhoi gwybodaeth glir a thryloyw i’r bobl sy’n defnyddio ein gwasanaethau am ein ffioedd, gan gynnwys sut a phryd i’w talu, a sut a phryd y cânt eu hadolygu 

4. Cyflwyno gwasanaethau o safon broffesiynol uchel 
4.1 Rhaid i ni fod yn gymwys i gyflwyno’r gwasanaethau a gynigir gennym
I ddangos hyn, rhaid i ni fodloni’r canlynol:
a) meddu ar y cymwysterau, yr hyfforddiant a’r profiad priodol i gyflwyno ein gwasanaethau yn fedrus.

b) trafod mewn cyfarfodydd goruchwylio ein cymhwysedd i weithio gyda grwpiau penodol o gleientiaid ac mewn cyd-destunau penodol.

c) bod yn ymwybodol o’r rhwymedigaethau cyfreithiol sy’n berthnasol i’r gwasanaethau a gynigir, yn y wlad lle rydym yn darparu gwasanaethau proffesiynol ac yng ngwlad breswyl y rhai sy’n defnyddio ein gwasanaethau, a chydymffurfio â nhw.

d) cadw ein sgiliau a’n gwybodaeth yn gyfoes.

e) cadw at Delerau ac Amodau Cofrestr BACP a glynu wrth bolisi datgelu BACP.
4.2 Meddu ar yswiriant digonol
I gyflawni hyn, rhaid i ni:
a) sicrhau a chynnal yswiriant indemniad proffesiynol ac yswiriant atebolrwydd priodol ar gyfer y gwasanaethau a ddarparwn yng nghyswllt:

I. pob ymarfer yn y Deyrnas Unedig, boed hynny ar-lein, o bell neu wyneb yn wyneb.

II. pob agwedd ar ein gwaith trawsffiniol ym mhob gwlad lle darparwn ein gwasanaethau proffesiynol a lle’r ydym ni a’r bobl sy’n defnyddio ein gwasanaethau yn byw, oni fydd BACP wedi rhoi caniatâd ymlaen llaw i ni beidio â chydymffurfio â’r gofyniad hwn.


4.3 Derbyn goruchwyliaeth ddigonol sy’n fodd i ni fyfyrio’n fanwl ar bob agwedd ar ein hymarfer 
I gyflawni hyn, rhaid i ni sicrhau:
a) ein bod wedi cadarnhau gyda’n goruchwylwyr fod y cymwysterau, y profiad a’r cymhwysedd angenrheidiol ganddynt i oruchwylio ein gwaith yn unol â fframwaith cymhwysedd goruchwylio BACP. 

b) bod goruchwyliaeth reolaidd yn digwydd yn unol â gofynion aelodaeth BACP, lefel profiad, hyfforddiant a llwyth achosion yr ymarferydd.

c) bod yr oruchwyliaeth heb gysylltiad â rheolaeth linell na rheoli achosion.

d) ein bod ni’n cydweithio â’n goruchwylwyr i drafod yr heriau a’r cyfyng-gyngor moesegol sy’n codi yn ein gwaith.

e) bod cytundeb â’r goruchwylydd ynghylch pwy sydd â chyfrifoldebau allweddol am gleientiaid.
4.4 Trin pobl yn deg
I gyflawni hyn, rhaid i ni wneud y canlynol:
a) darparu disgrifiad clir o’r gwasanaethau yr ydym yn gymwys i’w cynnig.

b) peidio â gwahaniaethu’n anghyfreithlon yn erbyn pobl ar sail eu nodweddion gwarchodedig wrth gyflwyno ein gwasanaethau. Mae’r nodweddion hyn yn cynnwys: oed, anabledd, ailbennu rhywedd, priodas a phartneriaeth sifil, beichiogrwydd a mamolaeth, hil, crefydd neu gred, rhyw a chyfeiriadedd rhywiol.

c) deall y rhwymedigaethau o ran cydraddoldeb, amrywiaeth a chynhwysiad a chydymffurfio â nhw.

d) bod yn hyblyg a gwneud addasiadau rhesymol ar gyfer y rhai sy’n gweithio gyda ni pan fydd hynny’n angenrheidiol ac yn bosibl.

4.5 Rheoli pob egwyl a diweddglo mewn modd a fydd yn cael yr effaith leiaf ar gleientiaid a defnyddwyr gwasanaeth  
I gyflawni hyn, rhaid i ni wneud y canlynol:
a) rhoi gwybod i gleientiaid neu ddefnyddwyr gwasanaeth am unrhyw derfynau ar nifer y sesiynau neu’r mathau o wasanaethau a gynigir.

b) rhoi rhybudd rhesymol ymlaen llaw i gleientiaid neu ddefnyddwyr gwasanaeth am unrhyw egwyliau a gynllunnir.

c) rhoi rhybudd rhesymol ymlaen llaw i gleientiaid neu ddefnyddwyr gwasanaeth wrth i ddiweddglo agosáu, pan fydd hi’n ddiogel gwneud hynny.

d) rheoli unrhyw egwyl neu ddiweddglo sydd heb eu cynllunio er mwyn lleihau risg niwed a tharfu cyn lleied â phosibl ar gleientiaid a defnyddwyr gwasanaeth.

e) sicrhau bod ewyllys glinigol ar waith gennym a’n bod wedi penodi ysgutor a fydd yn gallu cyfathrebu â chleientiaid a defnyddwyr gwasanaethau, o fewn terfynau cyfrinachedd, os byddwn yn methu â chysylltu â nhw ein hunain, neu wedi i ni farw.

